En prencipiar a Primera Guerra Mundial, Hitler se trobaba encara en Múnich. S'ha descubierto mesmo una fotografía en a que apareix, quan encara yera un desconoixito, en a multitut que celebra o prencipio d'a guerra. Con as suyas ideyas nacionalistas y panchermanistas, prenió a decisión d'alistar-se como voluntario ta luitar en a guerra, encara que no lo fació en un Exercito austro-hongaro que no li cuacaba, sino en o Exercito alemán, alistando-se en o 16º Rechimiento d'Infantería de Bavera, un rechimiento no de primera linia, sino de reserva. En plegar a o Frent Occidental fació parte d'a batalla d'Ypres en 1914, y teneba l'aprecio d'os suyos chefes, encara que consideraban que no teneba qualidatz ta mandar tropas como suboficial y li refusoron o suyo ascenso. Fació fainas d'estafeta, y partecipó en a guerra de trincheras dica setiembre de 1916, quan o suyo Rechimiento partecipó en a batalla d'o Somme.